पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. केंद्र की यूपीए सरकार कृषि क्षेत्र में भी प्रत्यक्ष विदेशी पूंजी निवेश लाना चाहती है, लेकिन त्रिपुरा सरकार इसके उल्ट पूर्णतया किसान हितैषी फैसलों पर चल रही है। यह बात त्रिपुरा के ग्रामीण विकास मंत्री जितेंद्र चौधरी ने कही। इसे किसान सहन नहीं करेंगे। वे शुक्रवार को अखिल भारतीय किसान सभा के तीन दिवसीय राज्य स्तरीय सम्मेलन से पहले आयोजित किसान रैली में बतौर मुख्य वक्ता शिरकत करने पहुंचे थे।
इस दौरान जितेंद्र चौधरी ने कहा कि त्रिपुरा में किसानों की फसल का पूरा बीमा सरकारी खर्च पर होता है। बीज, खाद, दवाइयां, सिंचाई का पानी व बिजली किसानों को सरकारी क्षेत्र में उपलब्ध करवाई जाती है, जिसके परिणामस्वरूप किसान कृषि पर न केवल आत्मनिर्भर है, बल्कि कृषि रोजगार का सशक्त साधन बनकर उभरी है। राजस्थान के विधायक एवं किसान सभा के राष्ट्रीय उपाध्यक्ष कामरेड अमराराम ने कहा कि सरकार की किसान विरोधी नीतियों का ही परिणाम है कि अब तक तीन लाख से ज्यादा किसान आत्महत्या कर चुके हैं। उन्होंने किसानों से सरकार की नीतियों के खिलाफ संघर्ष करने को कहा।
किसान सभा के राष्ट्रीय नेता एवं पूर्व सांसद हन्नान मौला ने कहा कि उपजाऊ जमीन का अधिग्रहण नहीं किया जाना चाहिए। अगर सरकार किसी भी कारण जमीन अधिग्रहण करती है तो उससे पहले अंग्रेजों के जमाने के बनाए हुए 1894 का भूमि अधिग्रहण कानून बदला जाए और अधिग्रहण के समय किसानों से सीधा भाव तोल और किसानों एवं खेत मजदूरों के पुनर्वास का इंतजाम सुनिश्चित किया जाए। सभा के प्रदेशाध्यक्ष फूल सिंह श्योकंद ने कहा कि कारपोरेट जगत को भारी मुनाफा दिलवाने की साजिश के तहत कांग्रेस सरकार किसानों की जमीन खरीद रही है।
मुनाफे का औजार बना रही है। देश की 70 प्रतिशत आबादी का गुजारा कृषि से होता है और अब सरकार व कारपोरेट सेक्टर इसी को हड़पने के कानून बना रहे हैं, जिसे किसी भी कीमत पर सहन नहीं किया जा सकता। रैली को मार्क्सवादी नेता डॉ. इंद्रजीत सिंह, किसान नेता कामरेड हरपाल सिंह, दयानंद पूनिया, प्रदीप सिंह, मा. शेरसिंह, कैप्टन प्रेमप्रकाश सहित जनवादी महिला समिति की राष्ट्रीय उपाध्यक्षा जगमती सांगवान और सर्व कर्मचारी संघ हरियाणा के प्रदेश अध्यक्ष धर्मबीर फौगाट ने भी संबोधित किया
राई में किसानों का विरोध
राई. किसानों ने शुक्रवार को औद्योगिक क्षेत्र राई में एचएसआईआईडीसी के एमडी की शव यात्रा निकाली। किसानों ने कार्यालय के बाहर एमडी का पुतला भी जलाया। किसानों ने कहा कि यदि विभाग ने जमीन का कब्जा लेने का प्रयास किया तो आंदोलन हिंसक हो सकता है।
किसान किसी भी सूरत में जमीन का कब्जा नहीं लेने देंगे। सीनियर मैनेजर सुनीलदत्त पालीवाल ने किसानों को आश्वासन दिया कि उनकी मांग उच्च अधिकारियों के पास पहुंचा दी जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn